Die gesprek in die media oor die opstanding is baie soos ŉ sepie. Jy kry die vervelige storie met gemak gevolg al mis jy meeste van die episodes.
Ereck het in een van ons huise by Echo gebly. Op 'n dag kry hy ‘n belangrike oproep van 'n meisie. Nadat hy homself vriendelik uit die geselskap verskoon, gaan staan hy binne hoorafstand 'n entjie van die mense af en raak net daar in ŉ baie diep en passievolle gesprek betrokke. Die vurige gesprek was ŉ paar minute aan die gang toe sy foon skielik hard in sy oor lui. Hy was besig om almal te fool en nou was hy die fool.
Die gesprek oor die historiese opstanding van Jesus gaan nie vir my soseer oor presies hoe dit histories gebeur het nie. Dit is eerder ŉ vraag na die realiteit van Jesus vandag. Is hy hier of is hy nie hier nie? As ek bid, is daar iemand aan die ander kant van die lyn? As ek praat, is daar 'n Jesus wat luister? Praat God? Of fool ons onsself en die wêreld.
Vir die meer ekstreem liberale teoloog is die Jesus van vandag slegs 'n gekonstrueerde werklikheid - ŉ imaginary friend. Hy het ons nie gemaak nie, ons het Hom gemaak.
As ek op ŉ dag sou agterkom dat die hele storie oor Jesus fake is, sal die kerk en die teologie die laaste plek wees waar jy my kry. Hoe kan jy jou lewe gee vir iets waarin jy nié glo nie? Dit is soos om die green-spokes-person te wees by ŉ groot olie firma wat reuse skade aan die ekologie aanrig.
Ek wens hulle wil ophou karring aan Jesus. Ek hou van hom soos hy is - thank you very much - al maak hy my party keer bang en dikwels erg ongemaklik, al verstaan ek hom ook nie altyd lekker nie en wens ek party keer ook hy was nie ernstig met wat hy gesê het nie.